Document ID: 32007D0608

ODLOČBA KOMISIJE
z dne 13. septembra 2007
o spremembi Odločbe 2007/554/ES o nekaterih zaščitnih ukrepih proti slinavki in parkljevki v Združenem kraljestvu
(notificirano pod dokumentarno številko C(2007) 4301)
(Besedilo velja za EGP)
(2007/608/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) ter zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2) ter zlasti člena 10(4) Direktive,
ob upoštevanju naslednjega:
(1)
Odločba Komisije 2007/554/ES z dne 9. avgusta 2007 o nekaterih zaščitnih ukrepih proti slinavki in parkljevki v Združenem kraljestvu (3) je bila sprejeta po nedavnih izbruhih navedene bolezni v tej državi članici. Navedena odločba se uporablja do 15. septembra 2007.
(2)
Odločba 2007/554/ES opredeljuje območja visokega in nizkega tveganja v prizadetih državah članicah in določa prepoved odpremljanja dovzetnih živali z območij visokega in nizkega tveganja ter odpremljanja proizvodov, pridobljenih iz dovzetnih živali z območja visokega tveganja. Odločba določa tudi pravila, ki se uporabljajo za odpremo varnih proizvodov s teh območij, ki so bili proizvedeni pred uvedbo omejitev iz surovin, ki izvirajo z območij zunaj zaprtih območij, ali so bili obdelani na način, ki je dokazano učinkovit za inaktivacijo morebitnega virusa slinavke in parkljevke.
(3)
Do 15. septembra 2007 prilogi I in II k Odločbi 2007/554/ES določata območja visokega in nizkega tveganja glede na parametre usklajenega nadzorovanega območja okrog dveh izbruhov slinavke in parkljevke, potrjenih v začetku avgusta 2007, ki se je v skladu s členom 44 Direktive 2003/85/ES z dne 29. septembra 2003 o ukrepih Skupnosti za obvladovanje slinavke in parkljevke, ki razveljavlja Direktivo 85/511/EGS in odločbe 89/531/EGS in 91/665/EGS ter spreminja Direktivo 92/46/EGS (4) ohranilo do 8. septembra.
(4)
Po ponovnem izbruhu slinavke in parkljevke 12. septembra 2007 na območjih Združenega kraljestva, ki niso opredeljena v prilogah I in II k Odločbi 2007/554/ES, je Združeno kraljestvo sprejelo ukrepe v okviru Direktive Sveta 2003/85/ES in uvedlo nadaljnje ukrepe na okuženih območjih.
(5)
Izbruhi slinavke in parkljevke v Združenem kraljestvu lahko ogrozijo črede v drugih državah članicah, če se na trg da žive parkljarje in nekatere proizvode iz njih.
(6)
Glede na stanje bolezni v Združenem kraljestvu je treba zagotoviti, da se Odločba 2007/554/ES spremeni pred 15. septembrom 2007 in se tako njena uporaba podaljša vsaj do 15. oktobra 2007, ter da se omejena območja razširijo glede na epidemiološko stanje.
(7)
Odločbo 2007/554/ES je zato treba ustrezno spremeniti.
(8)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2007/554/ES se spremeni:
1.
V členu 17 se besedilo „15. septembra 2007“ nadomesti z besedilom „15. oktobra 2007“.
2.
Prilogi I in II se nadomestita z besedilom Priloge k tej odločbi.
Člen 2
Države članice spremenijo ukrepe, ki jih uporabljajo v trgovini, tako da jih uskladijo s to odločbo. O spremembah nemudoma obvestijo Komisijo.
Člen 3
Ta odločba je naslovljena na države članice.
V Bruslju, 13. septembra 2007

Labels: 17
20
0
6
18